મનમાં થયેલા ચમકારાના ઇશારે નારાયણન નોકરી છોડીને મદુરાઈ આવી ગયો અને સ્વિટ્ઝરલૅન્ડનું પોસ્ટિંગ પણ કૅન્સલ કરાવી દીધું. તેણે રોજ પોતાના ઘરે જ સાંભાર-રાઇસ કે ઇડલી બનાવીને ભૂખ્યા ફરતા ઘરબાર વિનાના માણસોને ખવડાવવાનું શરૂ કરી દીધું. અલબત્ત, આ પરિવર્તનથી તેના પેરન્ટ્સ ખૂબ જ નારાજ હતા. જે દીકરાને આટલી મહેનત અને પૈસો ખર્ચીને ભણાવ્યો તે આમ બેસ્ટ જૉબ છોડીને નવરા લોકોનું કામ કરવા બેસી જાય એ કેમ સ્વીકારાય? પેરન્ટ્સને મનમાં હતું કે વિરોધ કરીશું અને કમાયેલું પૂરું થશે એટલે કામ કરવા તો જવું જ પડશેને? પણ નવયુવાન નારાયણને પોતે મુશ્કેલીમાં મુકાય એ પહેલાં જ અક્ષય ટ્રસ્ટ નામે ચૅરિટેબલ સંસ્થા ખોલીને લોકો પાસેથી પૈસા, કપડાં કે અનાજનું દાન લઈને તેણે ઘરબાર વિનાના લોકોને ખવડાવવાનું ચાલુ કરી દીધું.